Xalqaro tarjimonlar kuni
Xalqaro tarjimonlar kuni (Journée mondiale de la traduction, International Translation Day) — ogʻzaki va yozma tarjima bilan shugʻullanuvchi tarjimonlarning kasb bayramidir. U 30-sentabrda nishonlanadi (419- yoki 420 yilda Stridonlik Avliyo Jeromning vafot etgan kuni bo'lib, u Bibliyaning lotin tilidagi to'liq tarjimasini amalga oshirgan (natijada „Vulgata“ deb nomlangan tarjima vujudga keldi), shu sababdan u anʼanaviy ravishda tarjimonlarning muqaddas homiysi hisoblanadi). Bayram 1991-yilda Xalqaro tarjimonlar federatsiyasi (XTF) tomonidan rasman tashkil etilgan. Ushbu bayramning mashhurligi yil sayin ortib bormoqda. 2017-yilda Birlashgan Millatlar Tashkiloti Bosh Assambleyasining 71-sessiyasida bir ovozdan № A/RES/71/288 Rezolyutsiyasi qabul qilinib, unda professional tarjimaning xalqlarni birlashtirishdagi, tinchlik, oʻzaro tushunish va taraqqiyotga koʻmaklashishdagi roli eʼtirof etildi va 30-sentabr BMT doirasida nishonlanadigan Xalqaro tarjimonlar kuni deb eʼlon qilindi.